Versace

Gianni Versace S.p. A. – vienas iš pirmaujančių tarptautinių mados dizaino namų ir itališkos prabangos simbolių pasaulyje. Mados namai buvo įkurti 1978 m., garsaus italų mados dizainerio Džanio Versačė vardu. „Versace“ gamina aukščiausios klasės italų gamybos drabužius ir aksesuarus, taip pat aukštosios mados gaminius su prekės ženklu „Atelier Versace“. Prekės ženklas yra žinomas dėl savo inovatyvaus dizaino bei ryškių spalvų.

Istorija 

Aštuntajame dešimtmetyje Džanio Versačė buvo kylanti žvaigždė mados dizainerių pasaulyje Milane. 1972 m. jis sukūrė savo pirmąją kolekciją prekės ženklams „Callaghan“, „Genny“ ir „Complice“. Ši kolekcija sulaukė didelio mados pasaulio pripažinimo ir įvertinimo, todėl Gianni svajojo apie nuosavo prekės ženklo sukūrimą. 1978 m. šią svajonę jis pavertė realybe, atidarymas pirmąjį Versace butiką Milane, vienoje populiariausių Milano prekybos gatvių „Via della Spiga“.
Čia jis įdarbino ir savo seserį Donatelą Versačė (Donatella Versace) ir brolį Santo Versačė (Santo Versace). Tuo metu, kai Džanis atidarė butiką, jis buvo vienas iš nedaugelio dizainerių mados industrijoje, pats kontroliuojantis kiekvieną savo prekės ženklo aspektą – nuo drabužių kūrimo, jų demonstravimo iki pardavimo.

Ryškūs spaudiniai, spalvos, rišamieji drabužiai, sidabrinio tinklelio togas ir polivinilchlorido suknelės buvo jo garsiųjų dizainų dalys. Daugelis kritikų manė, kad jo kolekcijos yra vulgarios. Pop meno spaudiniai taip pat buvo naudojami daugelyje jo dizainų, nes Džanis buvo didžiulis Andžio Vorholo ir Rojaus Liktensteino gerbėjas. Nepaisant visos kritikos, Džanis liko ištikimas sau ir toliau kūrė unikalias kolekcijas.

Gianni Versace palaikė artimus ryšius su aukšto lygio muzikos industrijos žvaigždėmis, įskaitant Eltoną Džoną, Eriką Klaptoną , Naomi Campbell, Cher, Madonna, Duran Duran narius ir daugelį kitų. Kai šie įžymieji Džanio draugai pradėjo lankytis fotosesijose ir apdovanojimų ceremonijose vilkėdami Versace prekės ženklą, žmonės tai pastebėjo. Džanis tapo vienu iš pirmųjų dizainerių, susiejusių muzikos industriją su mados industrija. Tai Versace prekės ženklui atnešė sėkmę. Staiga visi panoro vilkėti tą pačią suknelę, kurią vilkėjo Cher, arba tą patį diržą, kurį vilkėjo Eltonas Džonas. Taip „Versace“ pritraukė naujų klientų susidomėjimą.

1982 m. įmonė plėtėsi, todėl buvo pradėti gaminti aksesuarai, papuošalai, namų apyvokos prekės, baldai. 1993 m. Donetela Versačė (Donatella Versace) sukūrė „Young Versace“ ir „Versus“ linijas.

1994 m. prekės ženklas įgijo didžiulį tarptautinį pripažinimą dėl ikoniškos juodos Elizabetos Herli „Versace“ suknelės, kuri tuo metu buvo vadinama „ta suknele“. Džanis Versačė tranformavo įprastą juodą suknelę, iškirpdamas daugybę atidengiančių plyšių, kuriuos sujungė dideli auksiniai segtukai su italų namams būdingu Medūzos galvos motyvu. Šis ikoniškas raudonojo kilimo momentas pavertė, tuo metu mažai kam žinomą aktorę Elizabetą Herli, megažvaigžde.

1997 m. po tragiškos Džanio mirties jo sesuo Donatela Versačė (Donatella Versace) tiesiogiai tapo „Versace“ kūrybine direktore. Džanis buvo pasirengęs tokiai situacijai ir jie buvo sudarę susitarimą, kad jei jam kas nors nutiks, ji tęs jo palikimą.

2000 m. žalia „Versace“ suknelė, kurią Dženifer Lopes vilkėjo per 42-uosius „Grammy“ apdovanojimus, sulaukė didelio žiniasklaidos dėmesio ir 2008 m. buvo išrinkta „penktąja visų laikų ikoniškiausia suknele. Tų pačių metų pradžioje, kompanijos pelnas smuko.

2003 m. Fabio Massimo Cacciatori buvo pasamdytas laikinuoju generaliniu direktoriumi tam, kad pertvarkytų ir restruktūrizuotų Versace grupę. Tų pačių metų gruodį, jis atsistatydino, neva, dėl ginčų su „Versace“ šeima. Nuo 2004 m. Giancarlo di Risio iš IT Holding buvo generalinis direktorius. Jis atsistatydino 2009 m. dėl nesutarimų su Donatella.

2014 m. vasario mėn. „Blackstone Group“ įsigijo 20 procentų „Versace“ akcijų už 210 mln. Eur. 2016 m. gegužės mėn. „Versace paskyrė Jonathaną Akeroydą užimti generalinio direktoriaus pareigas. 2016 m. visame pasaulyje veikė daugiau nei 1500 parduotuvių. Buvo atidarytas pirmasis butikas už Italijos ribų Glazge, Škotijoje, 1991 m.

2018 m. rugsėjo 24 d. Michael Kors paskelbė, kad pasiūlė „Versace“ pirkimo sandorį už 2 milijardus eurų. 2018 m. spalį „Versace“ paskelbė, kad gruodžio 2 d. Niujorke pristatys pirmąjį prekės ženklo „Pre-Fall“ sezono šou. Šou buvo surengtas Gianni Versace gimimo dieną. 2019 m. sausį „Gianni Versace S.p. A.“ prisijungė prie „Capri Holdings Limited“ ir kartu su Michael Kors ir Jimmy Choo sukūrė naują pasaulinę mados prabangos grupę. „Michael Kors“ įsigijimas kainavo 2,2 milijardo dolerių. 2021 m. „Versace“ atidarė savo pirmąjį butiką Soho mieste, Niujorke.

Logotipas 
Versace logotipas yra Medūzos, vienos iš trijų Gorgonių graikų mitologijoje, galva. Džanį, meno istorijos mėgėją, įkvėpė Italijos griuvėsiai, šalia kurių jis užaugo ir graikų-romėnų istorijos, kurios dominavo Italijos mene. Pasak legendos, Medūza buvo graži moteris, kuri tapo pabaisa. Jos slenkantys auksiniai plaukai virto gyvatėmis, o kas išdrįso pažvelgti į jos veidą, tuoj pat pavirsdavo akmeniu. Nors baisus monstras gali atrodyti keistas pasirinkimas mados namų logotipui, Versace pasirinko Medūzą atstovauti savo prekės ženklui. Kol ji nebuvo pabaisa, kiekvienas, kuris į ją žiūrėjo, neturėjo kito pasirinkimo, kaip tik ją įsimylėti. Po to, kai ji tapo pabaisa, net tie, kuriems ji buvo pasibaisėjusi, niekada negalėjo atsigręžti. Džanio supratimas ir Medūzos mito išaukštinimas atspindi jo gebėjimą atsižvelgti į madą su didesnėmis kultūros temomis. Jis tikėjosi, kad prekės ženklas turės tokį patį poveikį žmonėms, perkantiems „Versace“ produktus – jie negalės atsispirti.

Bendradarbiavimas 

 2006 m. Gianni Versace S.p. A. pradėjo bendradarbiauti su „Automobile Lamborghini S.p. A“, kad sukurtų „Lamborghini Murciélago LP640 VERSACE“ automobilį. Šio automobilio salonas buvo pagamintas iš balto satino, o ant sėdynių išsiuvinėtas „Versace“ logotipas. Automobilis buvo juodos ir baltos spalvos. Tokių automobilių iš viso buvo pagaminta tik dešimt vienetų. Automobilis buvo pardavinėjamas su papildomu bagažo komplektu: prabangiais vairavimui skirtais batais ir pirštinėmis.
 2008 m. „Versace“ kompanija kartu su „AgustaWestland“ sukūrė prabrangų sraigtasparnį „AgustaWestland AW109 Grand Versace VIP“. Sraigtasparnyje įrengtas odinis „Versace“ interjeras ir išorės dizainas.
 2009 m. „Versace“ ir „H&M“ kartu išleido naują drabužių liniją, kuri buvo parduodama „H&M“ parduotuvėse. Parduotuvėse buvo prekiaujama tiek vyriškais, tiek moteriškais drabužiais bei namų apyvokos reikmenimis, pavyzdžiui, pagalvėmis ir antklodėmis.
 2015 m. „Versace“ pradėjo bendradarbiauti su šokėju Čarlzu „Lil Bucku“ Railiu (Charles „Lil Buck“ Riley) ir išleido sportbačių liniją.
2015 m. „Versace“ bendradarbiavo su Kinijos įmone „Mind Group“. Abi bendrovės kartu suprojektavo prabangius gyvenamuosius dangoraižius, vadinamus „Versace Residencies“. Kūrėjų tikslas buvo sujungti „Versace“ prabangius namų elementus su tradicinės kinų kultūros elementais.
 2015 m. „Versace“ bendradarbiavo ir su Indijos „ABIL Group“ įmone, plėtodama kitą gyvenamųjų namų projektą. Šie prabangūs namai yra pastatyti Pietų Mumbajuje.
 2015 m. Donatela Versačė (Donatella Versace) prisidėjo prie Rikardo Tiskio (Riccardo Tisci) „Givenchy“ kampanijos.
 2018 m. Ronis Fiegas (Ronnie Fieg) ir Donatela Versačė debiutavo su savo „Kith x Versace“ kolekcija. Šioje kolekcijoje yra naudojamas modifikuotas „Versace“ logotipas medūza – vietoj jos akių yra užrašas „Kith“.
 2019 m. „Versace“ vyrų rudens kolekcijoje buvo keletas prekių su „Ford Motor Company“ logotipu. Anot mados namų, abi kompanijos sujungė jėgas tam, kad perteiktų „pojūtį perkant savo pirmąjį automobilį. Troškimą turėti kažką, kas papildytų savininko asmenybę, kažką labai susijusio su buvimu vyru“.
 2021 m. rugsėjo 26 d. įvyko bendras „Versace“ ir „Fendi“ madų šou, pavadinimu „Susikeitimas“. Šį madų šou sudarė dviejų kolekcijų pristatymas – „Kim Džonso (Kim Jones) „Versace“ vizija ir Donatelos Versačė „Fendi“ interpretacija“. Tai buvo pirmas kartas, kai du žinomų prekių ženklų vadovai kūrė kolekcijas vienas kitam. Šia situaciją Kim Džonsas komentavo taip: „Mes tai padarėme, kaip draugai iš pagarbos vienas kitam. To nebuvo planuota daryti dėl reklamos.“

„Palazzo Versace“ 
 1997 m. „Sunland Group“ įkūrėjas Soheil Abedianas (Soheil Abedian) susiekė su „Versace“ ir pasiūlė statyti prabangų „Versace“ prekės ženklo viešbutį. 2000 m. rugsėjo 15 d. Australijos auksinėje pakrantėje atsidarė pirmasis „Palazzo Versace“ viešbutis.
 2015 m. gruodžio mėnesį Dubajaus įlankos pakrantėje buvo pastatytas antras viešbutis – „Palazzo Versace Dubai“.
 Trečiasis viešbutis yra dar vis statomas. „Palazzo Versace Macau“ statybos buvo paskelbtos 2013 m. Jis bus baigtas statyti bendradarbiaujant su didžiausiu Makao kazino operatoriumi „SJM holdings“.
„Palazzo Versace“ viešbučiai yra pirmieji pasaulyje į mados prekės ženklą orientuoti viešbučiai.

Skandalai 
2019 m. rugpjūčio mėnesį „Versace“ išleido daugybę marškinėlių, kuriuose išspausdintas kai kurių šalių ir juose esančių miestų sąrašas. Jame buvo parašyta, kad „Honkongas ir Makao buvo atskiros šalys“. Dėl šios klaidos, padarytos kuriant marškinėlių dizainą, „Versace“ atsiprašė savo klientų Kinijoje bei teigė, kad 2019 m. rugpjūčio 11 d. juos sunaikins. Po šio nesusipratimo „Versace“ ambasadorė Kinijoje Yang Mi pareiškė, kad nutrauks ryšius su kompanija.

Šaltiniai 

Italijos įmonės
Kosmetika
Parfumerija
Prabangos prekių bendrovės